ĮVADAS

Šioje ataskaitoje pristatoma, kaip buvo įgyvendinta Europos Parlamento ir Tarybos reglamentu (ES) Nr. 282/2014 nustatytos trečiosios daugiametės Sąjungos veiksmų sveikatos srityje programos (2014–2020 m.) (toliau – Sveikatos programa) 2017 m. metinė darbo programa (2017 m. MDP). Pagal Reglamento 13 straipsnį Komisija Sveikatos programos komitetui privalo teikti visų pagal programą finansuojamų veiksmų įgyvendinimo ataskaitas ir nuolat informuoti Europos Parlamentą ir Tarybą. Ši ataskaita atitinka pastarąjį reikalavimą, taip pat joje pateikiama informacija apie 2017 m. biudžetą ir tai, kaip jis buvo panaudotas.

Prie šios ataskaitos pridedamas Komisijos tarnybų darbinis dokumentas, kuriame pristatomi pagrindiniai veiksmai, bendrai finansuojami pagal trečiąją Sveikatos programą, kurių galutiniai rezultatai gauti 2017 m. Jame taip pat pateikiama informacija apie veiksmus, vykdytus pagal pagrindinius teminius prioritetus, įtrauktus į vėlesnius finansavimo sprendimus (sveikatingumo skatinimas ir neužkrečiamų ligų, įskaitant susijusias su tabako vartojimu, mityba ir psichikos sveikata, prevencija; apsauga nuo tarpvalstybinių grėsmių sveikatai; pacientų sauga; sveikatos technologijų vertinimas; su dotacijomis veiklai susiję rezultatai). Dokumente taip pat pateikiama lentelių, kuriose išsamiai apžvelgiama visa bendrai finansuojama veikla ir sutartys.

Įgyvendinant 2017 m. MDP pradėti šeši bendri veiksmai, kuriems iš viso skirta 20 229 410,14 EUR bendro ES finansavimo:

Øbendri veiksmai dėl lygybės sveikatos priežiūros srityje Europoje (angl. Joint Action Health Equity Europe, JAHEE);

Øbendri Europos veiksmai dėl skiepijimosi skatinimo (angl. European Joint Action on vaccination, JAV);

Øbendri veiksmai e. sveikatos tinklui remti (e. sveikata) (angl. Joint Action supporting the eHealth Network, e-Health);

Øbendri veiksmai dėl veiklai reikalingos informacijos rinkimo (angl. Joint Action Information for Action, InfAct);

Øbendri veiksmai dėl inovacijų partnerysčių, kuriomis siekiama kovoti su vėžiu (angl. Joint Action Innovative Partnership for Action Against Cancer, iPAAC), ir

Øbendri veiksmai dėl pasirengimo ir veiklos atvykimo punktuose (angl. Joint Action Preparedness and action at points of entry, Healthy Gateways).

Įgyvendinant šiuos bendrus veiksmus ir kitus 2017 m. finansuotus veiksmus, buvo siekiama kelių Sveikatos programų tikslų.

Naujaisiais bendrais veiksmais iPAAC ir JAHEE, kuriais sprendžiamos vėžio prevencijos ir sveikatos netolygumų problemos, siekiama imtis priemonių, susijusių su svarbiais sveikatą lemiančiais veiksniais, tokiais kaip tabako vartojimas, mityba ir alkoholio vartojimas, taip pat sudaryti sąlygas naudotis atrankinės patikros programomis ir priežiūra bei pagalba sergant vėžiu, taip siekiant 1-ojo tikslo (Skatinti sveikatingumą ir ligų prevenciją).

Pagal 2-ąjį tikslą (Apsaugoti Sąjungos piliečius nuo didelių tarpvalstybinių grėsmių sveikatai) 2017 m. daugiausia dėmesio skirta abejonių dėl skiepijimosi problemai spręsti ir pasirengimo ir reagavimo pajėgumų gerinimui, siekiant kovoti su grėsmėmis sveikatai atvykimo į ES ir išvykimo iš ES punktuose (uostuose, oro uostuose ir perėjimo punktuose).

Pagal 3-iąjį tikslą (Padėti kurti novatoriškas, veiksmingas ir tvarias sveikatos priežiūros sistemas) pradėti vykdyti du svarbūs bendri veiksmai, susiję su e. sveikata ir veiklai reikalingos informacijos apie sveikatą rinkimu, o siekiant sustiprinti bendradarbiavimą su Europos Taryba vaistų srityje buvo panaudota tiesioginė dotacija.

Įgyvendinant Sveikatos programos 4-ąjį tikslą (Sudaryti ES piliečiams geresnes sąlygas gauti kokybiškesnes ir saugesnes sveikatos priežiūros paslaugas), bendradarbiaujant su Vidaus rinkos, pramonės, verslumo ir MVĮ GD, pradėta pirmoji komunikacijos ir informavimo kampanija dėl naujojo medicinos priemonių Reglamento (ES) 2017/745.

2017 m. Vartotojų, sveikatos, žemės ūkio ir maisto programų vykdomoji įstaiga (Chafea) paskelbė antrąjį kvietimą teikti pasiūlymus dėl 2018–2021 m. laikotarpio partnerystės pagrindų susitarimo dėl nevyriausybinėms organizacijoms skirtų dotacijų veiklai.

Komisija ir Chafea, vykdydamos tinkamą komunikacijos ir sklaidos veiklą, užtikrina, kad programos rezultatai būtų plačiai skelbiami. Valstybės narės ir programoje dalyvaujančios trečiosios šalys taip pat skatinamos skleisti bendrai finansuojamų veiksmų rezultatus ir siekti sąveikos su kitoms ES finansavimo programomis. Tokios veiklos pavyzdys – ir informavimo dienų organizavimas bendradarbiaujant su nacionalinių ryšių punktų tinklu.

Įgyvendindama šias iniciatyvas Komisija užtikrina ir trečiosios Sveikatos programos įgyvendinimo stebėseną. 2017 m. buvo pradėtos dvi vertinimo užduotys: „Duomenų rinkimo tyrimas“, kuriuo siekiama suteikti informacijos renkantis sveikatos srities politikos galimybes pagal 2021–2027 m. daugiametę finansavimo programą, ir 2-asis Chafea išorės vertinimas.